Euroopan neuvoston pääsihteeri Thorbjörn Jagland kertoo tukevansa Turkin puhdistuksia vallankaappausyrityksen jälkeen.

– Haluaisin huomauttaa, että meillä Euroopassa on ollut liian vähäinen ymmärrys Turkin demokratialle ja instituutioille aiheutuneista haasteista, Jagland sanoi viitaten vallankaappausyritykseen.

Jagland vieraili tänään Turkissa ja tapasi maan ulkoministerin Mevlüt Cavusoglun pääkaupungissa Ankarassa.

Euroopan neuvoston tehtävänä on puolustaa ihmisoikeuksia ja demokratiaa. Siihen kuuluvat EU-maiden lisäksi muun muassa Turkki ja Venäjä.

Lännen ja Turkin välit kireänä

Jaglandin kommentit Turkin tilanteesta edustivat huomattavasti lievempää linjaa kuin monien kansalaisjärjestöjen ja EU-johtajien. Vaikka EU-maat ovat tuominneet vallankaappausyrityksen, ne ovat olleet huolissaan vallankaappauksen jälkeisistä tapahtumista Turkissa.

Jatkuu mainoksen jälkeen Mainos päättyy

Turkki on erottanut ja pidättänyt kymmeniätuhansia ihmisiä vallankaappausyrityksen jälkeen. Suurin osa on ollut sotilaita ja valtion virkamiehiä. Joukossa on ollut kuitenkin myös laaja kirjo ihmisiä toimittajista jalkapallotuomareihin, mikä on herättänyt kysymyksiä, pyrkiikö Turkki samalla hiljentämään maan opposition.

Turkkiin on julistettu myös kolmen kuukauden hätätila, joka mahdollistaa esimerkiksi ihmisten pitämisen kiinniotettuina kauemmin ilman syytteitä. Maa on myös irtautunut väliaikaisesti Euroopan ihmisoikeussopimuksesta.

Turkki syyttää vallankaappausyrityksestä maan presidentin Recep Tayyip Erdoganin entistä liittolaista, muslimisaarnaajaa Fethullah Güleniä, joka asuu tällä hetkellä maanpaossa Yhdysvalloissa.

Yhdysvallat ei ole ainakaan vielä suostunut luovuttamaan Güleniä Turkin vaatimuksista huolimatta.

Eilen Erdogan kritisoi ankarasti länsimaita ja syytti näitä "terrorismin tukemisesta". Erdoganin mukaan länsimaat eivät ole tukeneet Turkkia tarpeeksi vallankaappausyrityksen jälkeen.